เร่งส่งฟ้องโกงทรัพย์นิปปอน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

กลต.พบหลักฐานไม่ใช่กู้ปกติกรรมการโทษหนักทั้งคุกปรับ
โพสต์ทูเดย์ — ก.ล.ต.จ่อฟ้องบิ๊ก NIPPON ต่อ DSI พบหลักฐานชัดยักยอกทรัพย์บริษัทเข้ากระเป๋าตัวเอง ทำผิดซ้ำสอง
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า กระบวนการตรวจสอบผู้บริหาร บริษัท นิปปอน แพ็ค (ประเทศไทย) (NIPPON) ซึ่งแสวงหาประโยชน์นำเงินออกจากบริษัท เพื่อประโยชน์ตัวเองใกล้แล้วเสร็จ คาดว่าจะส่งฟ้องต่อกรมสอบสวนคดีพิเศษ (DSI) ได้เร็วๆ นี้
ทั้งนี้ เบื้องต้นเห็นว่าการกระทำของผู้บริหารบริษัท นิปปอน ไม่ใช่การกู้ยืมเงินตามปกติ โดยมีพฤติกรรมในลักษณะแสวงหาประโยชน์จากทรัพย์สินของบริษัทมีหลักฐานชัดเจน และไม่ใช่เป็นการกระทำครั้งแรก เพราะเคยเกิดขึ้นในอดีต ซึ่งทำให้เห็นชัดเจนว่าผู้บริหารและกรรมการของบริษัทมีเจตนาชัดเจนในการทุจริตบริษัท
สำหรับกรณีนี้พบว่านายวิชัย ชัยสถาพร ประธานกรรมการและกรรมการผู้อำนวยการของ นิปปอน นำเงินออกจากบริษัทจำนวน 153.84 ล้านบาท เข้าบัญชีตัวเอง และถือเป็นการกระทำเป็นครั้งที่ 2 เพราะก่อนหน้าในอดีต NIPPON เคยมีการกระทำที่ขัดต่อกฎหมายกรณีให้เงินกู้ยืมแก่กรรมการ 80 ล้านบาท
ดังนั้น ลักษณะการกระทำนี้เข้าข่ายกระทำความผิดมาตรา 307 ที่ระบุว่ากรรมการ ผู้จัดการ หรือบุคคลใดซึ่งรับผิดชอบในการดำเนินการของนิติบุคคล ทุจริตเป็นเหตุให้เกิดความเสียหายแก่ทรัพย์สินของนิติบุคคลนั้น มีโทษปรับ 5 แสนถึง 1 ล้านบาท และจำคุก 5 ถึง 10 ปี
ขณะที่มาตรา 308 ระบุว่ากรรมการผู้จัดการเบียดบังทรัพย์ของนิติบุคคลเป็นของตนเองหรือบุคคลที่ 3 โดยทุจริต และทำให้เกิดความเสียหายแก่ผู้อื่น มีโทษปรับ 5 แสนถึง 1 ล้านบาท และจำคุก 5–10 ปี ขณะที่มาตรา 309 ระบุว่ากรรมการผู้จัดการของบริษัททำให้เกิดความเสียหาย ผู้อื่นและประชาชน มีโทษปรับ 5 แสนถึง 1 ล้านบาท หรือจำคุก 510 ปี
ทั้งนี้ ผู้สอบบัญชีของนิปปอนได้แสดงความเห็นว่า งบการเงินปี 2552 ไม่ถูกต้อง กรณีกรรมการบริษัทท่านหนึ่งได้นำเงินของบริษัทไปโดยจัดทําเอกสารประกอบที่ไม่เป็นจริง เพื่อใช้ในการบันทึกบัญชีรายการซื้อเงินลงทุนชั่วคราว และไถ่ถอนหน่วยลงทุนโดยไม่ได้รับเงินเข้าบัญชีของบริษัท และนำเงินจากการขายหน่วยลงทุนเข้าบัญชีส่วนตัวกรรมการ
ทั้งนี้ นายวิชัย ได้แสดงความรับผิดชอบเตรียมลาออกจากตำแหน่งกรรมการและผู้บริหารในการประชุมผู้ถือหุ้นเร็วๆ นี้